ETE วิ่ง 3 วันพุ่ง 17% หลังลงทุน “โรงไม้สับชีวมวล” รองรับธุรกิจพลังงานทางเลือก
ETE บวก 3 วัน พุ่ง 16.50% หลังเข้าลงทุน "โรงไม้สับชีวมวล" เพื่อรองรับการขยายธุรกิจด้านพลังงานชีวมวล ตั้งอยู่ใน ต.โซง อ.น้ำยืน จ.อุบลราชธานี โดยมีมูลค่าการลงทุนรวมทั้งสิ้น 20,000,000 บาท
13 ก.ย. 2564

ผู้สื่อข่าวรายงานว่าวันนี้ (13 ก.ย.2564) ราคาหุ้นบริษัท บูรพา เทคนิคอล เอ็นจิเนียริ่ง จำกัด (มหาชน) หรือ ETE ณ เวลา 11.52 น. อยู่ที่ระดับ 2.40 บาท เพิ่มขึ้น 0.08 บาท หรือ 3.45% โดยทำจุดสูงสุดที่ 2.46 บาท และทำจุดต่ำสุดที่ 2.28 บาท ด้วยมูลค่าการซื้อขาย 80.84 ล้านบาท

โดยราคาหุ้น ETE ปรับตัวขึ้นมาต่อเนื่อง 3 วันติดนับตั้งแต่ราคาหุ้นปิดที่ระดับ 2.06 บาท เมื่อวันที่ 8 ก.ย. 2564 คิดเป็นการปรับตัวเพิ่มขึ้น 0.34 บาท หรือคิดเป็น 16.50%
อนึ่งก่อนหน้านี้ ETE เปิดเผยว่า ที่ประชุมคณะกรรมการบริษัทมีมติการปรับโครงสร้างการถือหุ้นในบริษัทย่อยเพื่อให้การบริหารจัดการภายในกลุ่มบริษัทมีการจัดแบ่งประเภทการประกอบธุรกิจให้มีความชัดเจน มีความคล่องตัวและมีประสิทธิภาพในการบริหารงานมากยิ่งขึ้น
พร้อมกันนั้น คณะกรรมการบริษัทยังอนุมัติให้ บริษัท อีทีอี เอนเนอร์จี 3 จำกัด (ETEN3) ซึ่งเป็นบริษัทย่อยทางอ้อมที่ EFA ถือหุ้น 99.99% ซึ่งประกอบธุรกิจพลังงานทางเลือก เข้าลงทุนในโครงการโรงไม้สับชีวมวล เพื่อรองรับการขยายธุรกิจด้านพลังงานชีวมวล ตั้งอยู่ใน ต.โซง อ.น้ำยืน จ.อุบลราชธานี โดยมีมูลค่าการลงทุนรวมทั้งสิ้น 20,000,000 บาท
 